als_Latn dik_Latn sag_Latn
Asnjë koment nga VMRO DPMNE-ja lidhur me kërkesat e liderit të LSDM-së Zaev, për dorëheqjen e kryeministrit Gruevski dhe Qeverisë së tij. Në komunikatën e mbrëmshme, VMRO-ja theksoi se LSDM-ja vazhdon me skenarin e urdhëruesve të tyre, për ardhje në Qeveri pa përkrahjen e popullit, por nuk i komenton kërkesat për formimin e Qeverisë kalimtare. Partneri shqiptar i koalicionit qeveritar BDI-ja vlerëson se është herët për Qeveri kalimtare, por nuk e përjashton si mundësi.
“Në lidhje me kërkesat e mbrëmshme politike të liderit të LSDM-së Zaev, ishte pikërisht z. Ahmeti dhe BDI që kërkuan përfshirje urgjente të Brukselit me ekip politik të përforcuar me ekspert ligjor dhe të hetuesisë që në bashkëveprim me autoritetet vendore do të kontribuonin për një proces kredibil dhe transparent në zbardhjen e aferës së përgjimeve masive, ndërsa sa i përket kërkesës për qeveri kalimtare, gjykojmë që akoma nuk është koha për një hap të tillë pa vendosur dialog të mirëfilltë midis partive politike dhe ende pa u angazhuar komuniteti ndërkombëtar si ndërmjetësues në këtë proces, por një gjë është e sigurt që zgjidhja duhet të gjindet urgjentisht”, thuhet në qëndrimin e BDI-së.
Zaev kërkoi mbrëmë dorëheqjen urgjente të kryeministrit Gruevski dhe kabinetit qeveritar, për shkak se sipas tij, dëshmitë e publikuara në dy bombat e fundit të opozitës, kanë zhveshur legjitimitetin e Qeverisë. LSDM-ja kërkon Qeveri kalimtare që do të organizonte zgjedhje të lira dhe demokratike, pjesë e së cilës nuk duhet të jetë asnjëri për të cilin ekzistojnë dëshmi se është i përfshirë në krim dhe korrupsion. Zaev kërkon dorëheqje edhe nga Prokurori Publik Marko Zvërlevski.
“Prej këtu nuk ka kthim prapa. Kjo Qeveri nuk ka më legjitimitet. Kjo Qeveri nuk është më Qeveri e Maqedonisë. Nga kjo foltore, në emër të LSDM-së dhe në emër të partnerëve të koalicionit, kërkoj që Qeveria e Nikolla Gruevskit menjëherë të japë dorëheqje, Prokurori Publik Marko Zvërlevski menjëherë të japë dorëheqje, ekipi kryesues i RTVM-së menjëherë të japë dorëheqje. Kërkojmë të formohet format i Qeverisë kalimtare e cila do të ketë mandat ti sigurojë kushtet elementare për mbajtjen e zgjedhjeve të lira, korrekte dhe demokratike në Maqedoni”, deklaroi Zoran Zaev, kryetar i LSDM-së.
Kryeprokurori Zvërlevski nuk e komenton kërkesën e opozitës për dorëheqjen e tij. Ai vlerëson se kërkesa është qëndrim personal i Zaevit dhe partisë së tij. Edhe ministrja e brendshme Gordana Jankullovska nuk sheh arsye për bartjen e përgjegjësisë politike, për shkak se sipas saj, dëshmitë e publikuara janë të krijuara dhe montuara.
“Opozita, më saktë thënë lideri i saj po përballet me dyshime serioze për kryerjen e veprave të rënda penale. Ai po kryen aktivitete që janë në kundërshtim të rregullativës ligjore edhe atë me ndihmën e materialeve të sajuara dhe të marra në mënyrë joligjore, ai po tenton që të krijojë një përshtypje në opinion që nuk korrespondon me realitetin”, tha Gordana Jankullovska, ministre e brendshme.
Gjatë tribunës së mbrëmshme, lideri i LSDM-së Zoran Zaev paralajmëroi Gruevskin që të heq dorë nga skenarët e zymtë për trazira dhe destabilizim të vendit.
“Dua ta porosis Nikolla Gruevskin, i cili e shoh se ende dëshiron të jetojë me shpresën se gjithçka varet prej tij dhe disa bashkëpunëtorëve të tij. Të mos mendojnë të bëjë ndarje mes njerëzve, të mos mendojnë të bëjnë trazira, të mos mendojnë të kërcënohen dhe shantazhojnë. Të mos mendojnë për skenarët e zi që u sillen në kokë, për destabilizimin e shtetit. Nuk do të lejojmë destabilizimin e Maqedonisë. Mbaroi, Gruevski!”, u shpreh Zoran Zaev, kryetar i LSDM-së.
Paralelisht me Qeverinë kalimtare, Zaev, kërkoi proces të drejtë gjyqësor për aferën e përgjimeve, të monitoruar nga bashkësia ndërkombëtare. Benjamin Arifi
als_Latn als_Latn als_Latn als_Latn als_Latn als_Latn als_Latn als_Latn als_Latn